《雪狮》
明代·程通

连朝飞雪满山城，堆琢谁为白泽形。牙爪有威身似玉，头颅无角眼如星。

琼瑶冷浸熊罴惧，风雨寒凝虎豹惊。尽日庭除真可爱，不闻声吼若雷霆。

作者简介：（1364—1403）明徽州府绩溪人，字彦亨。洪武二十三年举人。授辽府纪善。建文初，燕王兵起，随辽王南归京师，上封事，陈备御策，进左长史。永乐初，从辽王徙荆州。旋上封事被发，下狱死。